
R A P O R T

asupra proiectului de Lege privind aprobarea Ordonanţei de urgenţă a Guvernului nr.290/2000 privind modificarea articolului IX din Ordonanţa de urgenţă a Guvernului nr.138/2000 pentru modificarea şi completarea Codului de procedură civilă şi pentru abrogarea Ordonanţei Guvernului nr.13/1998 privind modificarea şi completarea Codului de procedură civilă.



În conformitate cu prevederile art.89 şi 107 din  Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.290/2000 privind modificarea articolului IX din Ordonanţa de urgenţă a Guvernului nr.138/2000 pentru modificarea şi completarea Codului de procedură civilă şi pentru abrogarea Ordonanţei Guvernului nr.13/1998 privind modificarea şi completarea Codului de procedură civilă, trimis cu adresa nr.44/6 februarie 2001, înregistrată sub nr.208/XVIII/11 din 6 februarie 2001.

 Proiectul de lege a fost adoptat de Senat în şedinţa din 16 ianuarie 2001.

Consiliul Legislativ a avizat favorabil proiectul de ordonanţă  de urgenţă cu avizul nr.1566/29 decembrie 2000.



Acesta are ca obiect aprobarea Ordonanţei de urgenţă a Guvernului nr.290 din 29 decembrie 2000, prin care se prevede prorogarea  termenului cu privire la  intrarea în vigoare a  Ordonanţei de urgenţă a Guvernului nr.138/2000 pentru modificarea şi completarea Codului de procedură civilă, precum, şi abrogarea Ordonanţei Guvernului nr.13/1998 privind modificarea şi completarea Codului de procedură civilă.

Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat proiectul de lege în şedinţa din 7 februarie 2001. 



Ca urmare a punctelor de vedere exprimate de către membrii comisiei, s-a apreciat că prorogarea termenului, menţionat mai sus, este oportună, deoarece modificările aduse Codului de procedură civilă impuneau această măsură. 



De asemenea, modificările aduse prin Ordonanţa de urgenţă a Guvernului nr.138/2000 nu au putut fi aplicate, deoarece magistraţii se confruntau cu un număr mare de cauze. Această imposibilitate a aplicării de către magistraţi a modificărilor aduse prin Ordonanţa de urgenţă a Guvernului nr.138/2000, este o altă cerinţă ce justifică oportunitatea actului normativ enunţat mai sus.

Pe de altă parte, intrarea în vigoare la termenul prevăzut a Ordonanţei de urgenţă a Guvernului nr.138/2000 nu dădea garanţia asimilării noilor reglementări şi de către  terţii participanţi la realizarea actului de justiţie cum sunt experţii, avocaţii, grefierii, executorii judecătoreşti şi chiar părţile, ceea ce este o motivare în plus asupra necesităţii prorogării termenului de intrare în vigoare a Ordonanţei de urgenţă a Guvernului nr.138/2000. 



Cu privire la Ordonanţa Guvernului nr.13/1998, s-a constatat că, deşi a fost adoptată în scopul promovării celerităţii în soluţionarea proceselor civile, acest obiectiv nu a fost atins şi nici nu s-a asigurat o bună  înfăptuire a justiţiei, ceea ce impune   abrogarea acesteia.



Faţă de cele expuse mai sus, membrii comisiei au hotărât, cu majoritate de voturi, să supună plenului Camerei Deputaţilor, spre dezbatere şi adoptare, proiectul de lege, în forma prezentată de iniţiator.



În raport de obiectul şi conţinutul său, proiectul de lege face parte din categoria legilor organice.

                  PREŞEDINTE,                             SECRETAR,

             Dr. Ionel OLTEANU                     Carmen Dumitriu

